ועדת הכנסת, כנסת 23, פרוטוקול מספר 104, 2021-01-04 12:45

איתן גינזבורג: חברי הכנסת, אני מתכבד לפתוח את ישיבת ועדת הכנסת.

איתן גינזבורג: היום יום שני, כ' בטבת התשפ"א, ה-4 בינואר 2021.

איתן גינזבורג: ברשותכם, בפתח הישיבה אני ארצה לומר מספר מילים.

איתן גינזבורג: בשבוע שעבר הלכה לעולמה אתי בן יוסף זכרה לברכה.

איתן גינזבורג: אתי הייתה מנהלת הוועדה, המיתולוגית יש לומר, הרבה מאוד שנים.

איתן גינזבורג: היא עבדה בשירות המדינה במשך 49 שנים, מתוכן 45 שנה בכנסת.

איתן גינזבורג: היא התחילה בכנסת בשנת 1974, כשהייתה רק בת 22.

איתן גינזבורג: היא עבדה אז כמזכירת ועדת הכנסת בוועדה לפניות הציבור, ובהמשך גם הייתה העוזרת של גדעון בר-יוסף, מי שכיהן אז כסגן מזכיר הכנסת.

איתן גינזבורג: בשנת 86' היא חזרה לוועדת הכנסת וניהלה אותה במשך 30 שנה ברציפות.

איתן גינזבורג: שום דבר לא זז בבית הזה, בלי אתי בן יוסף זכרה לברכה.

איתן גינזבורג: הרבה מחברי הכנסת לדורותיהם ועובדי הבית הכירו את אתי באופן אישי, עבדו לצדה במשך שנים רבות, וגם מבכים את לכתה בטרם עת.

איתן גינזבורג: אז כחבר כנסת וכיושב-ראש ועדת הכנסת, וגם בשם חברי הכנסת וחברי הוועדה, אני מבקש להוקיר את פועלה ואת תרומתה רבת השנים לעבודת הכנסת, לעבודת ועדת הכנסת, ואני שולח מכאן את תנחומינו למשפחתה.

איתן גינזבורג: יהי זכרה ברוך.

איתן גינזבורג: ובמעבר חד, מספר נושאים על סדר היום.

איתן גינזבורג: נתחיל בראשון, כפי שמופיע לפניכם בסדר היום – ראשית, בקשת הממשלה להקדמת הדיון בהצעות החוק הממשלתיות הבאות, הנוגעות לנושא הקורונה: 1.

איתן גינזבורג: הצעת חוק הארכת תקופות (הוראת שעה – נגיף הקורונה החדש) (אישור רגולטוריים) (מ/1383).

איתן גינזבורג: יש כאן נציג ממשרד ראש הממשלה, עמיחי פישר?

עמיחי פישר: כן, אני דרך הזום.

עמיחי פישר: מדובר בהצעת חוק שהיא למעשה המשך של הוראת השעה הקיימת.

עמיחי פישר: לאור נגיף הקורונה, הממשלה והכנסת אישרו הארכה אוטומטית של אישורים רגולטוריים, רישיונות עסק, רישיונות ייבוא, מאות רבות של רישיונות.

עמיחי פישר: זה אושר בעבר כל פעם לשלושה חודשים פעמיים, עד למעשה סוף נובמבר.

עמיחי פישר: מכיוון שהנגיף ממשיך, יש פה הצעה להארכה נוספת של הרישיונות וההיתרים הרגולטוריים.

עמיחי פישר: זה חשוב במיוחד בימים האלה, כי למעשה מרביתם הגדול של האישורים הרגולטוריים הם קלנדריים, והם למעשה פקעו ביום ראשון שעבר, אז תחשבו על מסעדה שסגורה כמעט כל השנה האחרונה וביום שישי שעבר למעשה פקע הרישיון שלה, אז בלי בכלל לייצר הכנסות, בעל המסעדה צריך לרוץ לחדש רישיון, כדי שביום שיהיה אפשר לעבוד, הוא לא ימצא את עצמו בלי רישיון.

עודד פורר: החוק כולל רישיונות עסק?

עמיחי פישר: בוודאי, בוודאי.

עמיחי פישר: מכיוון שאנחנו עוד – אני מקווה שעם החיסון – מעט "רואים את הסוף", ההצעה פה מציעה משהו דיפרנציאלי, רישיונות שהם עד שנה יוארכו בשלושה חודשים, רישיונות שהם בין שנה לשלוש שנים יוארכו בחצי שנה, ורישיונות שהם מעל שלוש שנים יוארכו בשנה.

עמיחי פישר: זה הרעיון של הצעת החוק.

עמיחי פישר: אנחנו רוצים להביא את זה כמה שיותר מהר לאישור הכנסת, כדי שזה יחול בתקופת הפער הזאת בין אלה שפקע להם הרישיון ביום שישי לבין האישור של החוק בכנסת וכדי שהפער לא יהיה גדול והאנשים לא ימצאו את עצמם באוויר.

איתן גינזבורג: תודה רבה.

איתן גינזבורג: מישהו רוצה להתייחס?

עודד פורר: גוף החוק מתייחס בחקיקה.

איתן גינזבורג: כן כן, אז נצביע.

איתן גינזבורג: מי בעד הקדמת הדיון?

ארבל אסטרחן: לפני הקריאה הראשונה.

איתן גינזבורג: לפני הקריאה הראשונה, השנייה ושלישית.

ארבל אסטרחן: בכל הקריאות?

איתן גינזבורג: כן, בשלוש קריאות.

עודד פורר: בשלוש הקריאות?

איתן גינזבורג: כן, בשלוש קריאות.

איתן גינזבורג: מי נגד?

איתן גינזבורג: מי נמנע?

איתן גינזבורג: אושרה.

איתן גינזבורג: 10 בעד, הקדמת הדיון אושרה.

איתן גינזבורג: 2.

איתן גינזבורג: הצעת חוק המידע הפלילי ותקנת השבים (תיקון והוראת שעה) (מ/1384) של משרד המשפטים.

איתן גינזבורג: תנמק נירית להב קניזו, רפרנטית ייעוץ וחקיקה פלילי.

איתן גינזבורג: שלום גברתי.

נירית להב קניזו: שלום וברכה.

נירית להב קניזו: חוק המידע הפלילי ותקנת השבים עבר בשנת 2019 ואמור להיכנס לתוקף בעוד פחות משבועיים, ב-16 בינואר.

נירית להב קניזו: החוק אמור להחליף את חוק המרשם הפלילי.

נירית להב קניזו: חוק המידע הפלילי יוצר שינויים מאוד מהותיים בתחום של מרשם פלילי, והשינוי המשמעותי ביותר ביניהם הוא קיצור תקופת ההתיישנות והמחיקה.

נירית להב קניזו: קושי טכנולוגי שהתעורר לאחרונה, יחד עם מגפת הקורונה שחייבה את הפניית כלל המשאבים בגופים שאמורים ליישם את החוק, לא אפשרו להשלים את ההיערכות.

נירית להב קניזו: המשמעות היא שלא נוכל ליישם במערכת הממוחשבת שמנהלת את המרשם הפלילי את קיצור תקופות ההתיישנות והמחיקה.

נירית להב קניזו: צריך להבין שבמערכת הממוחשבת מבוצעות כ-550,000 שאילתות מדי יום, זאת אומרת שמתקבלות על בסיס מידע פלילי מאות אלפי החלטות מדי יום במגוון תחומים, החל ממשטרה ופרקליטות ובתי משפט שגוזרים עונש בהתאם לעבר הפלילי, עבור דרך שב"כ, קבלת רישיונות מסוגים שונים, רישיונות נהיגה, רישיונות לעסוק כעובדי הוראה, רופאים, רוקחים, רישיונות נשק – מגוון תחומים.

נירית להב קניזו: וכאשר הם יקבלו, ביום שהחוק ייכנס לתוקף, מבלי שניתן ליישם את הוראותיו, תדפיס מרשם פלילי, שמוצגות בו תקופות התיישנות ומחיקה לא נכונות, המשמעות היא קודם כל קבלת החלטות שגויה, פגיעה בזכויות של אנשים במגוון תחומים מאוד מאוד רחב, וביצוע עבירות פליליות על ידי עובדי מדינה ורשויות ציבוריות שיקבלו את אותן החלטות.

עודד פורר: אני לא הבנתי.

עודד פורר: החוק כרגע קיצר את התקופה, החוק הטיב עם האנשים שאמורים לקצר להם את התקופה, נכון?

נירית להב קניזו: נכון.

עודד פורר: אז אתם מבקשים להאריך חזרה את התקופה?

נירית להב קניזו: אנחנו מבקשים להשאיר את חוק המרשם הפלילי בתוקף למשך פרק זמן נוסף של שנה וחצי.

עודד פורר: בשום פנים ואופן.

נירית להב קניזו: שבמהלכו אנחנו נשלים את ההיערכות למימוש הוראות החוק, ולצד זאת אנחנו נכניס הוראות מהותיות אחרות - - -

עמית הלוי: למה ההיערכות הטכנולוגית הזאת דורשת שנה וחצי?

עודד פורר: בשום פנים ואופן לא, אני מתנגד.

עמית הלוי: עוד שנה וחצי הטכנולוגיה תשתנה 60 פעם.

נירית להב קניזו: זה הסבר טכנולוגי מורכב.

נירית להב קניזו: הוא קשור במיוחד לחישוב תקופות ההתיישנות והמחיקה.

נירית להב קניזו: החוק באמת מקצר את התקופות לנתח מאוד משמעותי מהאוכלוסייה שיש לה רישומים פליליים, אבל מנגד יש אוכלוסייה שהוא מאריך לה את התקופות – עבריינים שהורשעו בעבירות מאוד חמורות, כמו אונס, רצידיוויסטים שביצעו מספר עבירות.

יצחק פינדרוס: אז את מציעה שאנחנו נקצר להם פה את העונש עכשיו?

נירית להב קניזו: לא לא, חס וחלילה לא מקצרים להם.

עודד פורר: לא סביר שבעיה טכנולוגית היא עכשיו זאת שמובילה לשינוי חקיקה, שעבדו עליה בכנס – היועצות המשפטיות בוודאי יודעות כמה זמן עבדו על החוק הזה בכנסת.

עודד פורר: אגב, קידמה אותו לדעתי עוד שרת המשפטים לשעבר איילת שקד, אם אני לא טועה.

נירית להב קניזו: אדוני צודק, זה חוק שהוא מאוד מאוד חשוב גם לנו במשרד המשפטים וגם למשרד לביטחון פנים.

עודד פורר: מתי אושר החוק?

נירית להב קניזו: החוק אושר ב-2019, והוא חוק שמאוד חשוב לנו.

עודד פורר: הקורונה הגיעה רק במחצית השנייה של 2020.

עמית הלוי: אדוני היושב-ראש, גם אם מתחילים את ההיערכות הטכנולוגית היום, זה לא אמור לקחת שנה וחצי, עם כל הכבוד.

איתן גינזבורג: בסדר, מאה אחוז.

עמית הלוי: אפשר להאריך את זה לשלושה חודשים.

איתן גינזבורג: אבל גם כדי להאריך בשלושה חודשים, צריך את ועדת החוקה שתדון בזה ותחליט לא שנה וחצי, אלא חצי שנה, אבל צריך לדון בזה.

איתן גינזבורג: אנחנו דנים פה רק בהקדמת הדיון, לא בגוף החוק.

איתן גינזבורג: אם משרד המשפטים אומר שהוא לא ערוך לזה - - -

עודד פורר: הם לא עשו כלום, ועכשיו אנחנו צריכים לבוא ולהוציא להם את הערמונים מהאש – אני לא מבין את זה.

נירית להב קניזו: אדוני, זה לא שלא נעשה כלום.

עודד פורר: איזה פעולות נעשו מאז שאושר החוק ועד ה-31 במרץ?

עודד פורר: הקורונה הגיעה ב-16 במרץ.

יצחק פינדרוס: אל תשכח שמאיילת שקד לא היה שר משפטים.

עודד פורר: לא חושב שהשר עצמו היה צריך לכתוב את התוכנה.

נירית להב קניזו: לא, במשרד המשפטים עובדים על החוק מאז סוף ינואר ועובדים בצורה מאוד אינטנסיבית.

נירית להב קניזו: המערכת הממוחשבת לא מתוכננת במשרד המשפטים, אלא במשטרה שמנהלת את המרשם הפלילי.

נירית להב קניזו: באמת הקושי הטכנולוגי לא קשור לקורונה.

נירית להב קניזו: במקביל לקושי הטכנולוגי, הקורונה הקשתה עלינו לקדם את התקנות שאמורות גם ליישם את הוראות החוק.

נירית להב קניזו: כפי שיושב-ראש הוועדה אמר, אנחנו מבקשים לדחות את החוק והשאלה המהותית כמה זמן נדרש באמת תידון בוועדת החוקה, חוק ומשפט, אבל רק כדי להניח את דעתכם, אנחנו נספר שאנחנו כן מכניסים הוראות מאוד מהותיות אחרות שאינן תלויות, לא בתקנות ולא במערכת הממוחשבת, שהן נוגעות למניעת דלף המידע, כלומר: אנחנו נאסור על מסירת תדפיסי זכות עיון שהיו מגיעים למעסיקים.

נירית להב קניזו: יש איסור על קבלת המידע בתצהיר על ידי גופים שאינם מורשים לקבל את המידע.

נירית להב קניזו: יש התוויה מסודרת של שיקול הדעת שאמור להיות מופעל על ידי גופים נותני זכות וחובה שתוטל עליהם לקבוע כללים.

איתן גינזבורג: אלה דברים שיידונו בוועדה עצמה.

איתן גינזבורג: לא נראה לי שוועדת הכנסת צריכה לדון בדברים האלה.

עמית הלוי: אני מתנגד - - -

איתן גינזבורג: אני חושב שצריך לאפשר לממשלה להביא את הצעת החוק הזאת לדיון בוועדת החוקה, חוק ומשפט.

איתן גינזבורג: ועדת החוקה תדון בזה, תקבע את הזמנים.

איתן גינזבורג: אם שנה וחצי נראה ארוך מדי ואפשר לקצר את זה, אם ועדת החוקה תשתכנע או לא תשתכנע על ידי משרד המשפטים.

איתן גינזבורג: אבל נראה לי שאם הממשלה הביאה את זה, שצריך לדון בחוק.

איתן גינזבורג: לכן אני מציע להעלות את זה להצבעה, מי בעד הקדמת הדיון?

איתן גינזבורג: מי נגד?

איתן גינזבורג: מי נמנע?

איתן גינזבורג: אושרה.

איתן גינזבורג: תשעה בעד, אחד נמנע.

עודד פורר: רביזיה.

איתן גינזבורג: רביזיה.

איתן גינזבורג: ההצעה התקבלה ותידון ברביזיה כמובן.

ירדנה מלר-הורוביץ: זה לקריאה ראשונה או בכלל?

איתן גינזבורג: לשלוש הקריאות.

עודד פורר: לא, אתה לא אמרת לאנשים שהצביעו שזה לשלוש הקריאות.

עודד פורר: האנשים שהצביעו, לא ידעו שהם הצביעו על שלוש הקריאות.

איתן גינזבורג: אני אמרתי בהתחלה.

עודד פורר: לא, אתה אמרת על החוק הראשון, לא על החוק הזה.

עודד פורר: אנשים לא הצביעו על מה שאתה אמרת.

איתן גינזבורג: אני גם לא אמרתי קריאה ראשונה, אמרתי בחוק הקודם.

עודד פורר: בחוק הקודם אמרת.

עודד פורר: אתה יודע, בחוק הקודם אני הצבעתי בעד.

איתן גינזבורג: הבנתי עודד, תודה.

עודד פורר: אתה לא אמרת שזה שלוש הקריאות.

איתן גינזבורג: מאה אחוז, אז אני אעשה הצבעה חוזרת.

עודד פורר: אני מבקש התייעצות סיעתית לפני ההצבעה.

איתן גינזבורג: עוד מעט, אני אעשה הצבעה חוזרת.

עודד פורר: התייעצות סיעתית בבקשה, אדוני היושב ראש.

איתן גינזבורג: שמעתי, וכשאני אצביע – נצא להתייעצות סיעתית.

עודד פורר: אמרת שאתה מעמיד את זה להצבעה.

איתן גינזבורג: כשאני אחליט להביא את זה להצבעה, תהיה התייעצות סיעתית.

איתן גינזבורג: נעבור לסעיף ב', רביזיה על החלטת ועדת הכנסת בדבר המלצה לבחירת חבר הכנסת אייכלר כסגן יושב-ראש הכנסת.

איתן גינזבורג: שטרן, בבקשה.

אלעזר שטרן: תודה אדוני.

אלעזר שטרן: אולי כדאי ברשותך לדחות את הדיון עד אחרי שנדון בסעיף ה על מועד פגרת הבחירות.

אלעזר שטרן: אני חושב שעצם הדיון ועצם הנימוקים לא מוסיפים לנו כבוד, וגם הדברים שאני אגיד פה לא מוסיפים לנו כבוד.

אלעזר שטרן: לכן אני חושב שאם יש שמונה סגני יושב-ראש לכנסת גם ככה, אם נחליט תיכף על - - -

איתן גינזבורג: אנחנו עושים חילופי גברי.

מיכאל מלכיאלי: זה עניין פנים סיעתי, היה להם סגן ורוצים להחליף אותו.

אלעזר שטרן: אני לא הפרעתי לאף אחד.

עודד פורר: אני מצטרף לחבר הכנסת שטרן.

אלעזר שטרן: אני לא הפרעתי לאף אחד.

אלעזר שטרן: אני חושב שאם אנחנו נחליט שיוצאים לפגרת בחירות מהר מאוד, יכול להיות שהדיון הזה ממילא מתייתר.

אלעזר שטרן: לכן אני חושב שקודם כל צריך לדון על סעיף ה ואז לחזור לדיון ברביזיה.

אלעזר שטרן: אין לי בעיה לדון קודם ברביזיה, אני אומר את האמת - - -

איתן גינזבורג: זה הדיון ברביזיה, הוא מתקיים כרגע, אתה רוצה לנמק?

אלעזר שטרן: כן, אני רוצה להמשיך, ברשותך.

אלעזר שטרן: מוסד הכנסת לא סובל בשנים האחרונות מעודף כבוד בחברה הישראלית.

אלעזר שטרן: מי שאחראי לזה בעיקר זה אנחנו חברי הכנסת – בצורת הדיבור שלנו, בביטויים שלנו, באופן שבו אנחנו מחללים דברים שהם קדושים לעם היהודי, זה שיושב בארץ וזה שלא יושב בארץ.

מיכאל מלכיאלי: אתה מדבר על סעיף ב?

עודד פורר: הוא ביקש את סעיף ב' להפוך ל-ו'.

עודד פורר: אם היו מאפשרים להפוך ל-ו', היו מתקדמים עם כל הסעיפים ואחר כך דנים בסעיף – אני אגב חושב שהוא צודק.

אלעזר שטרן: כיוון שאמרו לי שאלה הסכמים של פנים יהדות התורה בין החסידויות, הלכתי לבדוק האם האדמו"ר מבעלזא מכיר את ההתבטאויות האלה, כיוון שאני יודע על האדמו"ר מבעלזא שהוא יהודי חכם, מתון וחריף.

אלעזר שטרן: אמרו לי שהדברים האלה לא מגיעים אליו.

אלעזר שטרן: אני רוצה לחשוב מבלי להתערב, שאם הדברים האלה של פגיעה בקודשי ישראל באמת היו מגיעים לאדמו"ר מבעלזא, אולי גם הדיון הזה היה מתייתר.

אלעזר שטרן: אני חושב ששימוש בלתי הוגן, שימוש רציף במונחים שקשורים בשואה, מחלל את הכבוד של המקום הזה – בעיניי זה גם מחלל את היהדות.

אלעזר שטרן: אני אתן דוגמאות.

אלעזר שטרן: יש בינינו מחלוקות קשות, מותר שתהיינה מחלוקות קשות בין דתיים וחילוניים, בין חרדים ואחרים, ובתנאי שלא נחצה גבולות.

אלעזר שטרן: ברשותך, אדוני היושב-ראש, אני רוצה להביא כמה ביטויים כדי שאולי גם אתה תשקול באמת האם זה הכרחי, ואני לא אומר לך לדחות, לבטל ולהתנגד – פשוט לדחות את הדיון הזה, בגלל שבאמת אנחנו ממנים פה מישהו שאולי זה מוסיף לו כבוד, וצריך לחשוב אם הכבוד שמוסיפים למישהו הוא לא כבוד שפוגע בכנסת ובכולנו יחד.

איתן גינזבורג: משפט אחרון, בבקשה.

אלעזר שטרן: לא, אז היית אומר לי קודם.

איתן גינזבורג: אדוני, אתה מדבר למעלה מחמש דקות על רביזיה.

אלעזר שטרן: נראה לך שאמרתי משהו לא נכון?

איתן גינזבורג: אני לא שופט את הדברים שאתה אומר, אבל רביזיה זה לא נאום לאומה.

אלעזר שטרן: אתה לא יכול.

אלעזר שטרן: זה היה נאום לאומה?

אלעזר שטרן: אני אתן דוגמאות, מאיפה הבאת את הדבר הזה נאום לאומה?

אלעזר שטרן: אמרתי משהו שלא קשור?

אלעזר שטרן: אתה לא יכול להגיד על זה "נאום לאומה".

איתן גינזבורג: לא, אבל אנחנו מנסים לנמק רביזיה.

אלעזר שטרן: מאיר אומר לי: שיזכור שאני מועמד להיות יושב-ראש ועדת ביקורת, ואני רוצה להגיד לך שיש דברים שהם יותר חשובים מלהיות יושב-ראש ועדת ביקורת.

איתן גינזבורג: בכלל לא דיברתי על זה.

אלעזר שטרן: לשמוע את הדברים האלה בעיניי יותר חשוב אם אהיה או לא אהיה יושב-ראש ועדת ביקורת.

איתן גינזבורג: אדוני, אני מזכיר לך שדיברת על זה גם בדיון הקודם.

אלעזר שטרן: לא, עכשיו אני אביא לך ציטוטים שלא אמרתי בדיון הקודם, בסדר?

אלעזר שטרן: ומי שמכיר אותי פה רבע שעה, יודע שיש דברים שהם יותר חשובים לי אם אני כן אהיה יושב-ראש או לא אהיה יושב-ראש.

אלעזר שטרן: "הממשלה שולחת קלגסים להתאכזר בילדים חרדיים", אלה ביטויים שנשמעו לאחרונה; "אלעזר שטרן מזכיר לי את היהודון";.

אלעזר שטרן: "חבר כנסת שטרן ודומיו – הם שישמידו את מדינת היהודים"; "אפילו בשואה המשיכו ללמד תורה".

ניסים ואטורי: סליחה, מי אמר את זה?

ניסים ואטורי: אייכלר?

אלעזר שטרן: כן, כן.

אלעזר שטרן: כל מה שאני מקריא זה מאייכלר.

אלעזר שטרן: על איווט ליברמן, "הוא מפיץ עלילה ומאשים את החרדים בזיהומים בבתי החולים".

אלעזר שטרן: מותר שתהיה לנו מחלוקת, אני אמרתי לך, אבל אני חושב שיש גבולות.

אלעזר שטרן: "איווט האנטישמי מחוץ לחוק הוא סכנה", "איווט האנטישמי" אלה ביטויים שלקוחים משם.

ניסים ואטורי: הוא אנטישמי.

אלעזר שטרן: "הציבור החרדי אינו מודע די לנאציזם המתפתח נגדו בארץ"; "נאצים ישראלים", הוא קרא לבעלי עסקים שהתעקשו לפתוח חנויות בשבת; על גופים יהודיים בארצות הברית "ארגון הטרור הכספי בארצות הברית"; על החילוניים הוא אמר פעם, "הם יצרו דור של אנשים שנראים כבהמות אדם, מתנהגים כחיות דו-רגליות".

אחמד טיבי: זהו, אני לא יכול יותר.

מכלוף מיקי זוהר: אחמד, אתה מבין למה אנחנו פונים לקהל הערבי לקבל את התמיכה שלו?

מיכאל מלכיאלי: אחמד ביקש לעצור פה...

אלעזר שטרן: האמת, צר לי שהיחיד שהגיב ככה - - -

מכלוף מיקי זוהר: אחמד, אתה מבין למה אנחנו פונים לקהל הערבי לקבל את התמיכה שלו?

מכלוף מיקי זוהר: אתה מבין למה אנחנו פונים לקהל הערבי?

עודד פורר: מיקי, כשאחמד מאחד אתכם סיעות, בכלל אתם - - -

מכלוף מיקי זוהר: אנחנו לא מתאחדים - - -

עודד פורר: אה, אתם לא מאחדים סיעות?

אחמד טיבי: אתם אוהבי ערבים, תתחיל להגיד את המשפט הזה "אנחנו אוהבים ערבים".

אחמד טיבי: "אנחנו אוהבים ערבים", תגיד את זה.

אחמד טיבי: תגיד את מה שביקש ממך ראש הממשלה "אנחנו אוהבים ערבים".

מכלוף מיקי זוהר: אני סיפרתי לך כבר, שגם אני ערבי.

איתן גינזבורג: חבר הכנסת טיבי, אתה לא חבר נשיאות?

מכלוף מיקי זוהר: ההורים שלי הגיעו ממדינות ערב.

איתן גינזבורג: חבר הכנסת אחמד טיבי, אתה לא סגן יושב-ראש כנסת?

אחמד טיבי: אגב, כל הכוורת של ראש הממשלה – אתה, אוסנת מארק, זה שיושב שם.

איתן גינזבורג: חבר הכנסת מיקי, אין לך ישיבת נשיאות?

אוסנת הילה מארק: אתה לא רוצה שאני - - -?

אוסנת הילה מארק: מה הבעיה - - -?

אחמד טיבי: זה חלום חיי, מה קרה לך...

אוסנת הילה מארק: הנה חלום חייך מתגשם.

אוסנת הילה מארק: ..

אחמד טיבי: בדיוק, לכן חשוב שתהיי בכנסת הבאה.

אחמד טיבי: ..

עודד פורר: אחמד, אתה תהיה השר הערבי של הליכוד.

איתן גינזבורג: חברים, אני רוצה להעלות את הרביזיה להצבעה, מי בעד הרביזיה?

איתן גינזבורג: מי נגד?

איתן גינזבורג: מי נמנע?

איתן גינזבורג: לא אושרה.

איתן גינזבורג: 10 נגד.

איתן גינזבורג: הרביזיה הוסרה.

אחמד טיבי: אדוני היושב-ראש, דעתי לא נוחה מהפילוג שיש ביהדות התורה, ולכן צריך לאפשר להם...

מכלוף מיקי זוהר: עכשיו אתה פונה לקהל היהודי.

אחמד טיבי: איתן, אני רוצה לומר משהו.

איתן גינזבורג: כשתקבל את זכות הדיבור, תדבר.

איתן גינזבורג: אתה קודם חטפת זכות דיבור, ניהלת שיחה אישית עם מיקי זוהר, בכלל לא התייחסת כשדיברתי אליך.

איתן גינזבורג: המלצה לבחירת יושב-ראש ועדה לענייני ביקורת המדינה.

איתן גינזבורג: לאור התפטרותו של חבר הכנסת עפר שלח, אנחנו מבקשים למנות יושב-ראש חדש לוועדה לביקורת המדינה, שהיא בראשותה של סיעת יש עתיד.

איתן גינזבורג: יש עתיד מציעים את חבר הכנסת אלעזר שטרן לתפקיד, ועל כן אנחנו נצביע על ההצעה.

איתן גינזבורג: מי בעד המלצה לבחירת חבר הכנסת אלעזר שטרן כיושב-ראש הוועדה לענייני ביקורת המדינה?

איתן גינזבורג: מי נגד?

איתן גינזבורג: נתקבלה.

איתן גינזבורג: נגד – אחד, מי נמנע?

יצחק פינדרוס: אני נמנע, מכבד את אייכלר.

איתן גינזבורג: שניים נמנעים.

איתן גינזבורג: ההצבעה אושרה.

איתן גינזבורג: אנחנו מבקשים למנות את חברת הכנסת יעל רון בן משה מכחול לבן ליושבת-ראש ועדת המדע והטכנולוגיה במקומה של חברת הכנסת - - -

אוסנת הילה מארק: יש חברי כנסת חדשים בכחול לבן?

עודד פורר: היא כבר נכנסה לכנסת?

איתן גינזבורג: כן כן.

מיכאל מלכיאלי: מה המדיניות שלה?

מיכאל מלכיאלי: מה היא חושבת על המדע?

עודד פורר: היא חושבת שצריך ללמוד מדע ולימודי ליבה...

אופיר כץ: למה לא הילה?

הילה שי וזאן: אני לא רוצה.

אוסנת הילה מארק: לא, הילה כבר סגורה עם גדעון.

הילה שי וזאן: בפעם האחרונה איחלת לי ללכת לעזאזל, אז עדיף שאני אלך לעזאזל ולא לגדעון, נכון?

אוסנת הילה מארק: אני אמרתי לך "לעזאזל"?

אוסנת הילה מארק: מתי שמעת אותי אומרת לך "לעזאזל"?

הילה שי וזאן: לא שמעתי, דיווחו לי.

אוסנת הילה מארק: הא, דיווחו לך, מי?

אוסנת הילה מארק: העוזר שלך שכל היום מצלם אותנו?

הילה שי וזאן: במליאה.

הילה שי וזאן: לא יורדת לרמה שלך.

אוסנת הילה מארק: עזבי, עזבי, לכי לגדעון.

אוסנת הילה מארק: לכי לגדעון, שמה אולי תמצאי את הרמה.

מכלוף מיקי זוהר: נראה לך הגיוני, בלי לתאם אתי להביא סדר יום?

איתן גינזבורג: כשתקבל רשות דיבור, תוכל להגיב.

מכלוף מיקי זוהר: אני אחכה בסבלנות.

עודד פורר: זה מיקי החדש.

עודד פורר: ..

איתן גינזבורג: כן, מה זה חדש...

איתן גינזבורג: זו הכסות החדשה.

אוסנת הילה מארק: מיקי, יש לו עוד שתיים, שלוש ישיבות כאלה לנהל.

אוסנת הילה מארק: כן איתן, יש לך עוד שתיים, שלוש ישיבות כאלה לנהל.

אוסנת הילה מארק: עוד מעט כבר לא תהיה פה, מה זה משנה?

אופיר כץ: איתן, נהיית חסר סבלנות לחברי הוועדה.

איתן גינזבורג: כשחברי הוועדה אפילו לא מכבדים, למשל לא שומעים כשאני מבקש מהם להפסיק לדבר, ומדברים כאוות נפשם, יכול לי חוסר סבלנות מסוים.

אופיר כץ: בוועדות מדברים מדי פעם, אבל נהיית חסר סבלנות.

איתן גינזבורג: ועדות הכנסת ממשיכות להתקיים גם כשיש פגרה.

איתן גינזבורג: צריך להיות סדר גם בתוך אירוע של פגרה וגם באירוע של כנסת מתפקד וגם כשהיא יוצאת לפגרה.

איתן גינזבורג: מהרגע שחברת כנסת מטעם סיעת כחול לבן התפטרה מהכנסת, סיעת כחול לבן מבקשת למנות מישהו במקומה כיושבת-ראש ועדה על פי המכסה שאושרה על ידי הכנסת, על ידי הקואליציה ועל ידי שאר הסיעות, ולכן זו עמדתנו.

איתן גינזבורג: אנחנו מבקשים להביא את אישורה כיושבת-ראש ועדת המדע והטכנולוגיה במקומה של עינב קאבלה שהתפטרה מהכנסת, זו הצעתנו.

מכלוף מיקי זוהר: חברים, אני באמת חושב באופן אמיתי לגמרי, לא קשור לכחול לבן ולמאבקים, זה לא מעניין, אני מדבר על ההיגיון הפשוט.

מכלוף מיקי זוהר: אנחנו פה בכנסת לא מעט שנים, אני שש שנים ויש כאלה בשולחן שיותר.

מכלוף מיקי זוהר: נראה לי קצת לא סביר, שחברת כנסת שמיד הגיעה תתמנה מיד להיות יושבת-ראש ועדה, בזמן שיש חברות כנסת מכהנות בכחול לבן שכבר כמה חודשים מכהנות בכנסת.

תהלה פרידמן: הן רק לא רוצות.

הילה שי וזאן: מיקי, אנחנו מכירים גם חברי כנסת שהתמנו ולא היו חברי כנסת יום אחד וישר נהיו גם שרים.

הילה שי וזאן: הכול תקף.

הילה שי וזאן: אני יכולה להעיד על יעל שהיא מדהימה.

מכלוף מיקי זוהר: אני לא מכיר.

הילה שי וזאן: אז אני מעידה, היא המנכ"לית של המפלגה, יש לה יכולות ביצוע מעולות.

הילה שי וזאן: אנחנו ממליצות עליה בכל פה להיות יושבת-ראש הוועדה.

הילה שי וזאן: אני יכולה להרגיע אותך שהיא תעשה עבודה מעולה.

אוסנת הילה מארק: מה אני אגיד לכם, ועדת המדע הייתה כל כך אקטיבית בכל הקדנציה הזאת.

אוסנת הילה מארק: היא תעשה עבודה מדהימה, כשאנחנו יוצאים לפגרה...

אוסנת הילה מארק: בדיחה, ועדה חשובה, מה אני אומר לכם?

אוסנת הילה מארק: חבל על הזמן...

מכלוף מיקי זוהר: אפשר לדעת מה עמדת האופוזיציה?

עודד פורר: עניינה של סיעת כחול לבן.

מיכאל מלכיאלי: אני לא מבין, לכן היית נגד אייכלר?

עודד פורר: אני חושב שיש עניין של מי ראוי או לא ראוי, יש דברים שאתה לא יכול לעשות, ובהקשר של אייכלר, הביטויים שהוא הקריא, וזה רק הייתי אומר זעיר אנפין מהדברים שאמר חבר הכנסת אייכלר, לא מאפשרים לו להיות סגן יושב-ראש כנסת.

עודד פורר: צריך לזכור שהתפקיד הזה הוא גם תפקיד ייצוגי.

אחמד טיבי: מיקי, זה למען המדע...

מטי יוגב: כמי שנכנסה לפה רק בשבוע שעבר, וגם לי אין ניסיון בחדרים כאן וכו', אני חושבת שאחת הבעיות כאן במשכן זה גם חוסר צניעות.

מטי יוגב: כשאדם מגיע לכאן לפני שהוא לומד, אני נמצאת פה בבלבול ענק.

מטי יוגב: קצת אחריות למי שמגיע לכאן כחדש, לא לקחת כזו ועדה.

עודד פורר: היה אחד שהגיע חדש, הלך להיות ראש ממשלה חליפי – שר ביטחון ומשפטים.

אוסנת הילה מארק: מטי, איזה אחריות יש בוועדת המדע שבקושי התכנסה?

איתן גינזבורג: ברשותכם, אני אעלה את זה להצבעה, מי בעד ההמלצה?

מכלוף מיקי זוהר: הליכוד לא משתתף.

אוסנת הילה מארק: הליכוד משתתף נגד, אנחנו באנו נגד.

עודד פורר: היא מתרגלת אופוזיציה.

עודד פורר: ..

מכלוף מיקי זוהר: חס וחלילה.

אוסנת הילה מארק: ממש לא מתארגנים לאופוזיציה.

תהלה פרידמן: אלוהים לשלטון בחרתנו.

תהלה פרידמן: אושרה.

איתן גינזבורג: שמונה בעד, מי נגד?

איתן גינזבורג: אחד.

איתן גינזבורג: מי נמנע?

איתן גינזבורג: ההמלצה אושרה.

איתן גינזבורג: << נושא >>א.

איתן גינזבורג: בקשת הממשלה להקדמת הדיון בהצעת חוק המידע הפלילי ותקנת השבים (תיקון והוראת שעה), התשפ"א-2020 (מ/1384) << נושא >>

איתן גינזבורג: נעשה קודם כל הצבעה חוזרת, התייעצות סיעתית חמש דקות ונחזור בשעה 13:27.

עודד פורר: אני מוותר, סיימתי את ההתייעצות הסיעתית.

איתן גינזבורג: תודה רבה מקרב לב ומעומק לב לחבר הכנסת עודד פורר.

איתן גינזבורג: אני מעלה שוב להצבעה את בקשת הממשלה להקדמת הדיון בשלוש קריאות להצעת חוק המידע הפלילי ותקנת השבים של משרד המשפטים, מי בעד?

איתן גינזבורג: מי נגד?

איתן גינזבורג: מי נמנע?

איתן גינזבורג: אושרה.

אוסנת הילה מארק: מיקי, אני בעד.

איתן גינזבורג: אחד נמנע.

איתן גינזבורג: הקדמת הדיון אושרה.

עודד פורר: רביזיה.

איתן גינזבורג: אנחנו עוברים למועדי פגרה.

אחמד טיבי: אולי לפני אפשר לפנות לשר פרץ ששוקל לפרוש, אנא אל תפרוש.

אחמד טיבי: ..

איתן גינזבורג: קיבלנו בקשה מיושב-ראש הכנסת, אחרי שהוא התייעץ עם נשיאות הכנסת.

איתן גינזבורג: אנחנו דנים במועדי פגרת הבחירות ובפעילות הכנסת בתקופת הפגרה.

איתן גינזבורג: אני אקרא את ההצעה ואחר כך אפתח את זה לדיון.

איתן גינזבורג: יודגש שהצעת הפגרה הובאה אלינו מיושב-ראש הכנסת לאחר התייעצות עם הנשיאות ובשיח אתנו.

איתן גינזבורג: אנחנו מביאים אותה עכשיו.

איתן גינזבורג: כידוע, בהתאם לסעיף 36א לחוק-יסוד: הכנסת, רואים את הכנסת העשרים ושלוש כאילו החליטה על התפזרותה ביום ח' בטבת התשפ"א – 23 בדצמבר 2020.

איתן גינזבורג: פגרת הבחירות תחל ביום רביעי, כ"ב בטבת התשפ"א, 6 בינואר 2020, והיא תימשך עד כינוסה של הכנסת העשרים וארבע.

איתן גינזבורג: בתקופת הפגרה תפעל "ועדת הסכמות" שתורכב משני חברי כנסת – יושב-ראש הקואליציה שייצג בה את כל סיעות הקואליציה, וחבר מסיעתו של ראש האופוזיציה, לפי קביעת ראש האופוזיציה שייצג בה את כל סיעות האופוזיציה.

איתן גינזבורג: לפי הוראות סעיף 9 לחוק הכנסת, התשנ"ד-1994, הממשלה או 25 חברי כנסת רשאים לדרוש את כינוס המליאה בתקופת הפגרה, ולעניין זה יחולו הוראות סעיף 21 לתקנון הכנסת.

איתן גינזבורג: כמובן שככל שיהיו למשל חברי כנסת חדשים שיצטרכו להצהיר אמונים, 25 חברי כנסת יוכלו לדרוש את כינוס המליאה לטובת הצהרת אמונים, למרות שהם כמובן חברי כנסת לכל דבר ועניין עם כניסתו לתוקף של התפטרות זה שנכנס בנעליהם.

אופיר כץ: מה זה סעיף 21?

איתן גינזבורג: סעיף 21 מדבר על כך שכאשר 25 חברי כנסת מבקשים את כינוס המליאה, היושב-ראש יביא את זה לדיון המליאה כהצעה לסדר-יום.

מאיר כהן: בתקופת הפגרה.

איתן גינזבורג: לעניין חקיקה בתקופת הפגרה – הממשלה רשאית לבקש כי יובאו לדיון במליאה הצעות חוק בקריאה הראשונה, השנייה והשלישית.

עמית הלוי: אין הצעות חוק פרטיות?

איתן גינזבורג: אין.

מיכאל מלכיאלי: מי אמר את זה?

מיכאל מלכיאלי: אם יש הצעות חוק פרטיות שהן בהסכמה של ועדת ההסכמות, מה הבעיה?

אוסנת הילה מארק: נכון, אפשר.

ארבל אסטרחן: באיזה קריאה?

מיכאל מלכיאלי: שנייה ושלישית.

ארבל אסטרחן: אז הממשלה יכולה לבקש את זה.

מיכאל מלכיאלי: עוד פעם, לחבר כנסת יש הצעת חוק שעברה קריאה שנייה ושלישית בוועדה.

ארבל אסטרחן: היא אושרה בוועדה לשנייה ושלישית.

מיכאל מלכיאלי: יפה, הוא רוצה להעלות את זה למליאה, מה התהליך?

ארבל אסטרחן: הממשלה פונה ליו"ר הכנסת ומבקשת לכנס את המליאה.

מיכאל מלכיאלי: מי זה הממשלה?

ארבל אסטרחן: מכתב של מזכיר הממשלה.

מיכאל מלכיאלי: למה לא ועדת ההסכמות?

איתן גינזבורג: מה שמובא כאן זה מסמך, שלדעתי נמשך מאז הכנסת השמונה-עשרה, לפי מה שאני בדקתי.

איתן גינזבורג: אני בדקתי את כל המסמכים, את כל החלטות הוועדה הזאת מאז הכנסת השמונה-עשרה, אך הרציונל אותו רציונל.

מיכאל מלכיאלי: אני הייתי פה כמה פעמים בתקופת בחירות.

מיכאל מלכיאלי: העלו הצעות חוק פרטיות למליאה והיו הסכמות בוועדת הסכמות.

מאיר כהן: ועדת ההסכמות יושבת, פונים למזכיר הממשלה, והוא מוציא - - -

מיכאל מלכיאלי: ועדת ההסכמות פונה לממשלה?

איתן גינזבורג: כן.

עודד פורר: תקני אותי אם אני טועה ארבל, מה שעושים בדרך כלל, כשמכריזים על פגרה, נותנים שבוע או שבועיים לניקוי שולחן; שבוע או שבועיים לדברים שהם ממש בסוף, נשאר רק לכנס את המליאה.

אחמד טיבי: בהחלט.

מיכאל מלכיאלי: אני מסכים עם זה.

עודד פורר: זה נכון שעד עכשיו לא התכנסה ועדת הכנסת, אבל הכנסת לא התנהלה ככנסת של ניקוי שולחן.

איתן גינזבורג: לא, היא כן.

עודד פורר: ממש לא.

איתן גינזבורג: היא כן, אני אומר לך שגם בנשיאות, שבוע שעבר המליאה נפתחה ונסגרה באותו רגע, כי לא העלו דברים לסדר-היום; גם רוב הוועדות לא התכנסו בצורה שבשגרה, וברגע שהחליטו על פיזור הכנסת, כל הוועדות בדרך כלל עברו ל-mode של פגרה, למרות שלא כולן היו כאלה, וזה בסדר, ואפשרו לסיים ניקוי שולחן וזה גם מה שהיה.

איתן גינזבורג: לדעתי גם יושב-ראש הוועדה לקידום מעמד האישה ממש ביקש שהפגרה תהיה מיום רביעי ונעתרנו לכך.

עודד פורר: ביקשתי שהיא תתחיל ביום רביעי רק בשעה 11:00 כדי לסיים, כדי לנקות שולחן.

איתן גינזבורג: נכון.

עודד פורר: זה מה שאני אומר.

איתן גינזבורג: נכון, אז אני מפנה אותך לסעיף 7.

מכלוף מיקי זוהר: עודד, ועדת ההסכמות זה אני ומאיר, אתה יכול להיות רגוע, הכול בסדר.

איתן גינזבורג: בהתאם לסעיף 112(א) לתקנון הכנסת, הוועדות יהיו רשאיות לקיים דיונים, בין אם ביוזמת הממשלה ובין אם ביוזמת יושב-ראש הוועדה או שליש מחברי הוועדה, רק באישור מראש של ועדת ההסכמות.

איתן גינזבורג: הפניות לוועדת ההסכמות יהיו מפורטות וייעשו באמצעות מזכירות הכנסת.

איתן גינזבורג: פניות הממשלה למזכירות הכנסת יימסרו על ידי מזכיר הממשלה.

איתן גינזבורג: במקרה שבו לא אישרה ועדת ההסכמות קיום ישיבת ועדה כאמור בסעיף 4, רשאים יושב-ראש הוועדה, הממשלה או שליש מחברי הוועדה לפנות ליושב-ראש הכנסת בהתאם לסעיף 112(ב) לתקנון הכנסת, ולבקש את אישורו לקיים ישיבת ועדה.

איתן גינזבורג: יושב-ראש הכנסת יאשר קיומה של ישיבת ועדה כאמור מנימוקים מיוחדים בלבד.

אופיר כץ: איתן, אלה גם ועדות משנה?

איתן גינזבורג: כן.

איתן גינזבורג: הזמנה לישיבות ועדה בפגרה תימסר לכל חברי הוועדה מוקדם ככל האפשר, ולפחות ארבעה ימים לפני יום כינוס הישיבה – במניין הימים ייכללו יום ההזמנה ויום כינוס הישיבה, ויובהר כי ימי שישי, שבת וחג נספרים במניין הימים - ואולם אם ביום כינוס הישיבה מתכנסת גם מליאת הכנסת, ניתן למסור את ההזמנה שלושה ימים מראש.

איתן גינזבורג: יושב-ראש הכנסת יהיה רשאי במקרים מיוחדים ודחופים לקצר תקופות אלה.

איתן גינזבורג: יובהר כי לא ניתן לקיים ישיבות נוספות בוועדה ביום שבו נקבעה ישיבה, או להוסיף נושאים לסדר היום שנקבע, אלא בהודעה מראש כאמור לעיל.

איתן גינזבורג: הוראות חלק ד' יחולו על כל הוועדות, ובכלל זה ועדות מיוחדות, ועדות משותפות, ועדות משנה, וביחס לכל הישיבות, לרבות ישיבות מחוץ למשכן וסיורים.

איתן גינזבורג: יובהר כי האמור חל גם לגבי ישיבות ועדה שההזמנה אליהן נשלחה לפני קבלתה של החלטה זו, ואולם לא תחול כל מגבלה לעניין ישיבות ועדה שיתקיימו ביום תחילת הפגרה בשעות הבוקר, קרי ביום רביעי.

איתן גינזבורג: על אף האמור בסעיפים 4 עד 7: דיוני ועדה בחקיקה ראשית וחקיקת משנה בענייני קורונה – ופה רואים את זה כפרשנות מצמצמת – ועדות הכנסת רשאיות לדון בחקיקה וחקיקת משנה שבסמכותן, בנושאים שמתחייבים וקשורים בקשר ישיר והדוק למשבר הקורונה, ללא אישור ועדת ההסכמות.

איתן גינזבורג: ההזמנה תימסר לחברי הוועדה מוקדם ככל האפשר, אף אם פחתה התקופה מהאמור בסעיף 6.

איתן גינזבורג: עוד יוזכר כי בהתאם לסעיף 47 לחוק סמכויות מיוחדות להתמודדות עם נגיף הקורונה החדש (הוראת שעה), תש"ף-2020, ההגבלות לפי חוק הכנסת, תקנון הכנסת או החלטה זו לא יחולו לגבי כינוס המליאה והוועדות לדיונים מסוימים לפי החוק.

איתן גינזבורג: יובהר כי הוראה זו לא תחול על דיוני מעקב ופיקוח גם אם הם קשורים לקורונה.

איתן גינזבורג: ועדת הכנסת רשאית לקיים ישיבות בעניינים שבסמכותה ללא אישור ועדת ההסכמות.

איתן גינזבורג: ההזמנה תימסר לחברי הוועדה מוקדם ככל האפשר, אף אם פחתה התקופה מהאמור בסעיף 6.

איתן גינזבורג: הוראה זו לא תחול על דיונים בחקיקה מטעם הוועדה.

איתן גינזבורג: ועדות משנה וועדות משותפות של ועדת החוץ והביטחון: ועדות המשנה הבאות של ועדת החוץ והביטחון רשאיות לקיים ישיבות באישור יושב-ראש ועדת החוץ והביטחון, ללא אישור ועדת ההסכמות: ועדת המשנה לענייני מודיעין, ועדת המשנה לענייני וא"א, ועדת המשנה למוכנות צה"ל וועדת המשנה לאסטרטגיה.

מיכאל מלכיאלי: למה ועדת המשנה לעורף הוסרה מכאן?

איתן גינזבורג: שוב, אנחנו הולכים לפי מה שהיה בדרך כלל בעבר.

מיכאל מלכיאלי: זה לא עשרת הדיברות, אפשר לשנות את זה.

איתן גינזבורג: נכון, זה היה בהתייעצות, דברים שהם בחירום ודחופים.

עודד פורר: מלכיאלי, אתה ממש רפורמי.

עודד פורר: ..

איתן גינזבורג: ממש רפורמי...

מיכאל מלכיאלי: ועדת העורף גם ועדה חשובה.

איתן גינזבורג: הוועדה המשותפת לתקציב הביטחון וועדת המשנה שלה רשאיות לדון בהעברות תקציביות דחופות ללא אישור ועדת ההסכמות.

איתן גינזבורג: ההזמנה לישיבות לפי פסקאות (1) ו-(2) תימסר לחברי ועדת המשנה או הוועדה המשותפת מוקדם ככל האפשר, אף אם פחתה התקופה מהאמור בסעיף 6.

איתן גינזבורג: הוועדה המשותפת ליו"ר הוועדה לענייני ביקורת המדינה ויו"ר ועדת החוץ והביטחון לפי חוק מבקר המדינה, "ועדת השניים", רשאית לקיים ישיבות בעניינים שבסמכותה ללא אישור ועדת ההסכמות, ואף אם פחתה התקופה לזימון מהקבוע בסעיף 6, ובלבד שמועד הישיבה יהיה בהסכמת שני החברים.

איתן גינזבורג: אני פותח את זה עכשיו לדיון, בבקשה מיקי זוהר.

מכלוף מיקי זוהר: קודם כל ראיתי הבהרה לגבי סעיף ב, ועדת ההסכמות מורכבת ממני וממאיר כהן, נכון?

איתן גינזבורג: כן.

מכלוף מיקי זוהר: לגבי סעיף 8, כמובן עודד שאני באופן אישי חושב שנושאים שקשורים לקורונה, טוב שיהיה להם מסלול ירוק בכנסת ולא כל דבר יצטרך לעורר מחלוקת.

מכלוף מיקי זוהר: אגב, טוב שגם הכנסת תכריע בהם על פי רוב, זאת אומרת:

מכלוף מיקי זוהר: אם יש נושא שמגיע בנושא הקורונה, יש פה רוב בכנסת ויש מיעוט.

מכלוף מיקי זוהר: אם רוב חברי הכנסת יחליטו שהנושא חשוב, הם יקדמו אותו, ואם לא, הם יעצרו אותו.

מכלוף מיקי זוהר: אני לא חושב שלוועדת ההסכמות צריכה להיות נגיעה בעניינים שקשורים לקורונה, זו עמדתי.

מכלוף מיקי זוהר: לגבי ועדת הכנסת, אני יודע שהדבר הזה גם מקובל, וגם בעבר ועדת הכנסת התכנסה בנושאים שקשורים לענייני העבודה השוטפת של הכנסת והדבר הזה גם מקובל.

מכלוף מיקי זוהר: הבעיה שלי היא בעיקר עם סעיף (ג), ששם ועדות המשנה של ועדת החוץ והביטחון יכולות להתכנס ללא אישור יושב-ראש הכנסת, כי בדרך כלל בשנים האחרונות - - -

איתן גינזבורג: לא, התשובה היא לא.

איתן גינזבורג: בכנסת השמונה-עשרה, בכנסת התשע-עשרה, בכנסת העשרים זה היה כך.

איתן גינזבורג: בשלוש הכנסות האחרונות זה היה כך, שהתכנסו ללא אישור אף אחד, רק אישור יושב-ראש הוועדה.

איתן גינזבורג: בכנסת העשרים ואחת, עשרים ושתיים, כשלמעשה לא היו ועדות וגם לא הייתה כנסת למעשה - - -

מכלוף מיקי זוהר: לא היה אישור יושב-ראש הכנסת?

איתן גינזבורג: בשתי הכנסות האחרונות, שבהן לא קמה ועדה וקמה רק ועדה זמנית ולא הייתה כנסת מתפקדת, אז ביקשו את אישור יושב-ראש הכנסת, אבל בכל הכנסות הרגילות, מעולם לא היה אישור יושב-ראש הכנסת.

מכלוף מיקי זוהר: אני חושב שזה נחוץ להכניס פה לפחות את יושב-ראש הכנסת – לא ביקשתי את ועדת ההסכמות במקרה הזה, כי אלה נושאים ביטחוניים רגישים, ואני מניח שלא רוצים לשתף את חברי ועדת ההסכמות בכל הנושאים הביטחוניים הרגישים, עדיף שכמה שפחות אנשים יהיו שותפים לנושאים הללו.

איתן גינזבורג: גם כשיושב-ראש הכנסת היה יושב-ראש ועדת הכנסת, זה מה שהוא כתב בהחלטה שלו אז בכנסת התשע-עשרה.

מכלוף מיקי זוהר: אני חושב שיהיה נכון, לפחות רק לגבי הנושא הזה, לתת גם את הסכמתו של יושב-ראש הכנסת, משום שיש שם נושאים שיכול להיות שיושב-ראש הכנסת יאשר ויכול להיות שיושב-ראש הכנסת לא.

מכלוף מיקי זוהר: אם יהיה להם סממן פוליטי – כי הרי מה מטרת ועדת ההסכמות?

מכלוף מיקי זוהר: למנוע מצב שהכנסת תפעל ממניעים - - -

איתן גינזבורג: אבל כל ועדות המשנה הן חסויות, אי-אפשר לעשות בהן שום שימוש פוליטי.

איתן גינזבורג: אלה דברים שהם רגישים ודנים בנושאים אד-הוק ספציפיים בצוק העתים.

איתן גינזבורג: לא מדובר פה עכשיו על ועדת משנה כוח אדם בצה"ל או דברים אחרים, מדברים על דברים ספציפיים, וא"א שכולם מבינים את הדבר הזה, מודיעין, מוכנות צה"ל.

מאיר כהן: אני רוצה להוסיף משהו על מה שמיקי אמר.

מאיר כהן: חברים, אני נמצא יותר ממיקי.

מאיר כהן: בדרך כלל בוועדת ההסכמות כן, למרות שצמצמנו את זה נקודתית, אבל כן במהלך החופשה יש הצעות חברתיות מצוינות שנמצאות על השולחן, שנניח עברו קריאה ראשונה, והן צריכות קריאה שנייה ושלישית או רוצים לעושת להן תהליך של חקיקה, זה בדיוק מקומה של ועדת ההסכמות, כלומר: למרות מה שנאמר ולמרות החשיבות של ועדת הקורונה ולמרות החשיבות של ועדת הכנסת ולמרות החשיבות של ועדות הביטחון, עדיין מנהלים מדינה, יש שלושה חודשים.

מאיר כהן: לכן ועדת ההסכמות תמיד נבקש שיביאו לפניה את החוקים החברתיים שהם באמת בבחינת מצילי נפש, או חוקים שלא צריך לתקוע אותם, אין שום סיבה.

מאיר כהן: אין שום סיבה לתקוע אותם.

מאיר כהן: לכן יש להשאיר את הסוברניות של ועדת ההסכמות, שכן תקבל החלטה.

מאיר כהן: היות וזה מורכב מקואליציה ואופוזיציה, לא תעלה שום הצעה שתהיה במחלוקת.

מאיר כהן: אנחנו נחשוב רק על הצעות שיש בהן הטבה גדולה מאוד לציבור.

מאיר כהן: יש 1,001 דברים שנמצאים על השולחן, כמובן לא את כולם; נברור מתוכם חלק ונעלה אותם על שולחן הכנסת, ועל פי התהליך של בקשה לכנס את המליאה.

מאיר כהן: אבל עד היום, לא משנה על מה הצביעו בוועדה, עד היום ועדת ההסכמות עבדה כמעט בהרמוניה מלאה.

מאיר כהן: אני יכול להעיד גם על הפעם שעברה וגם על הפעם שלפני.

מאיר כהן: אגב, זאת גם תקופה שהכנסת עובדת מצוין, כי לא רבים, מסכימים כמעט על כל דבר.

מיכאל מלכיאלי: איתן, אני רוצה להוסיף בקשר למשהו שהושמט כאן בטעות לדעתי, בשגגה.

מיכאל מלכיאלי: בוועדות המשנה הוסרה בטעות ועדת מוכנות העורף.

מיכאל מלכיאלי: יש כמה דיונים בקטנה, ואני מבקש להכניס גם אותם, שאפשר יהיה לדון בהם, יש התנגדות לזה?

איתן גינזבורג: מצמצמים, לא מרחיבים.

מיכאל מלכיאלי: לא, יש דיונים שכבר נקבעו והוזמנו כבר אנשים.

בועז טופורובסקי: יש לזה הסבר.

בועז טופורובסקי: אנחנו צריכים להבין שאנחנו בתקופת בחירות.

בועז טופורובסקי: לדעתי, הגוף החשוב ביותר כרגע כדי להעביר דברים זאת ועדת ההסכמות, שאמורה להביא הסכמות של כלל הבית הזה.

בועז טופורובסקי: לכן לדעתי בסעיף ג, גם ועדת ההסכמות יכולה להחליט על הבאת חקיקה, היא לא צריכה לבקש מהממשלה להביא לכנסת חקיקה, זה נראה לי משהו לא תקין גם בשיטת המשטר שאנחנו מצויים בה.

בועז טופורובסקי: אם ועדת ההסכמות, אם הגוף הזה רוצה לחוקק, הוא יכול לחוקק, לא יכול להיות שהוא צריך לבקש טובה מהממשלה.

בועז טופורובסקי: בסעיף 8, לגבי (א) ו-(ב), עצם זה ששם לא צריך את ועדת ההסכמות, לדעתי גם זו בעיה לדעתי, כי חקיקה בענייני קורונה, כמעט הכול אפשר להגיד עכשיו שהוא קשור לקורונה.

בועז טופורובסקי: אם זה קשר כל כך הדוק לקורונה ובחירום, הרי ברור שוועדת ההסכמות תסכים לקדם את זה.

בועז טופורובסקי: לא יכול להיות שעכשיו יהיה תהליך עוקף, כל מה שיגידו שלא רוצים להגיע לוועדת ההסכמות, יגידו: זה לקורונה בקשר ישיר.

בועז טופורובסקי: לגבי ועדת הכנסת אותו דבר.

בועז טופורובסקי: אני לא מבין למה ועדת הכנסת צריכה להיות מוחרגת.

בועז טופורובסקי: ישנה עבודה חשובה ופעילות חשובה, אבל אנחנו גם ראינו שלפעמים הוועדה הזאת יכולה לעצור גם דברים חשובים מאוד, שהם חשובים למדינה, וועדת ההסכמות לא יכולה לעקוף אותה, אז זה חשוב מאוד שוועדת ההסכמות תוכל לטפל גם בעניין ועדת הכנסת.

עודד פורר: אנחנו קצת בנוהל מוזר, כי בדרך כלל ועדת הכנסת מתכנסת מיד כשמחליטים על פיזור הכנסת ואז עושים את כל התהליך.

עודד פורר: היינו פה במן שבוע של דמדומים כזה, שאף אחד לא ידע מה קורה בכנסת, יש דיונים, אין דיונים.

עודד פורר: לכן אני כן חושב שיש מקום להשאיר זמן לניקוי שולחן, זה פשוט יקל על העבודה.

עודד פורר: אני ביקשתי להתחיל את הפגרה הזאת לפחות ביום רביעי בשעה 11:00, כי אני קבעתי דיון ביום רביעי בבוקר.

עודד פורר: זה בדיוק חלק מהעניין של ניקוי שולחן, שאומרים: אוקי חבר'ה, אנחנו נכנסים ל-mode של בחירות, כי צריך להבין מה המשמעות של mode של בחירות גם כאן בבניין.

עודד פורר: Mode של בחירות כאן בבניין, זה גם אומר שאף אחד לא מגייס כמעט ולא עושים גיוסים להצבעות.

עודד פורר: יו"ר הקואליציה יודע מה המשמעות של לגייס עכשיו את חברי הליכוד באמצע, אם הם היו למשל עושים פריימריז, לא יודע מה יפסוק שם בית הדין.

עודד פורר: חברי הכנסת בתוך קמפיין, בתוך מסע בחירות.

עודד פורר: לכן יש משמעות גדולה מאוד לוועדת ההסכמות הזאת ויש משמעות מתי נכנסים לפגרת הבחירות, כי מהרגע שנכנסים, הבניין עובד ב-mode אחר.

עודד פורר: לכן הסעיף שהתווסף כאן לגבי נושא הקורונה, גם חברי הכנסת מהאופוזיציה הם חברי כנסת אחראים, וגם הנציג – אני מניח – של יו"ר האופוזיציה זה יהיה מאיר כהן הוא נציג אחראי, הוא היה שר בממשלה, אנחנו יודעים לעזור לקואליציה לא פעם ולא פעמיים להעביר את החוקים שלהם כשהם רצו וכשחשבנו שהם נכונים.

עודד פורר: אני לא חושב שבתקופה הזאת צריכים לעשות איזשהו תהליך, שבו הכנסת בלי לעבור את ועדת הסכמות יכולה לייצר פה דיון, כי אני לא יודע באיזה שלב כל אחד יהיה ברמת הפוליטיקה.

עודד פורר: לכן דווקא כדי להוציא את הפוליטיקה, יש ועדת הסכמות.

עודד פורר: אם הנושא חשוב, גם נציג של ראש האופוזיציה וגם יו"ר הקואליציה יסכימו ויעבירו.

מאיר כהן: יסכימו.

עודד פורר: אני לא חושב שצריך להכניס פה איזשהו חריג.

איתן גינזבורג: אבל מדובר פה רק בחקיקה, וחקיקה ממילא מובאת על ידי הממשלה.

עודד פורר: אז תעיף את הסעיף הזה.

עודד פורר: אם לא צריך אותו, למה הוא מופיע?

ארבל אסטרחן: לוועדות.

עודד פורר: אז צריך אותו, ולכן אני אומר גם בוועדות.

עודד פורר: הוועדות דנות, לוועדת החוקה יש סמכויות נרחבות ומשמעותיות בחוק הקורונה.

איתן גינזבורג: אבל הן מוחרגות בחוק.

ארבל אסטרחן: דווקא חוק הקורונה - -

איתן גינזבורג: - - חוק הקורונה מוחרג מהחוק הזה, מוחרג בפגרה.

עודד פורר: אז למה הסעיף הזה?

ארבל אסטרחן: דיונים בחקיקה או חקיקת משנה בענייני קורונה, שאינם מכוח חוק הסמכויות.

עודד פורר: על אחת כמה וכמה, מה הבעיה שתהיה ועדת הסכמות עליהם?

עודד פורר: על אחת כמה וכמה.

עודד פורר: אני אתנגד לעניין הזה.

מאיר כהן: אני חושב שבהחלט אפשר לחזק את הדברים של עודד ולהוריד את זה וכן לאפשר רק בוועדת הסכמות לא יהיה מצב שחלילה הממשלה תרצה להביא גם דברים שאינם שייכים לחוק המרכזי ואנחנו נגיד לא.

עודד פורר: אנחנו חבר'ה אחראים.

ארבל אסטרחן: יש נגיד חקיקת משנה מכוח פקודת בריאות העם, שהיא לא מכוח חוק הסמכויות ואלה ענייני קורונה פרופר.

עודד פורר: מצוין, אז הנציג של יו"ר האופוזיציה יגיד: מצוין, תקבעו דיון, מה הסיפור?

ארבל אסטרחן: או עניינים של עדכוני השב"כ.

עודד פורר: הכול.

מאיר כהן: בוודאי, יש על זה ויכוח בכלל?

עודד פורר: הרי אם צריך להביא את זה לכנסת, סימן שהכנסת צריכה להכריע במשהו, ואם הכנסת צריכה להכריע במשהו, זאת צריכה להיות החלטה משותפת של נציג הקואליציה, נציג האופוזיציה שתועבר לדיון, זה לא כזה סיפור.

מכלוף מיקי זוהר: האמת היא שאני מאוד סומך על מאיר.

מאיר כהן: מיקי, תשאיר את זה איך שעודד אמר.

מכלוף מיקי זוהר: מאיר הוא אחראי והוא יפעל בסוף לטובת העניין, אבל אני אומר שבמקביל באותה נשימה, מה אנחנו עושים עם סעיף (ג)?

מכלוף מיקי זוהר: אני עדיין מוטרד שיתכנסו ועדות משנה ללא אישור יושב-ראש הכנסת.

איתן גינזבורג: לא הבנתי מה זה סעיף (ג)?

מכלוף מיקי זוהר: של חוץ וביטחון.

איתן גינזבורג: חוץ וביטחון זה דבר שהוא מוסכמה.

מכלוף מיקי זוהר: האוזר, אל תתלהב מהר מדי, כי יכול להיות שיחליפו אותך מהר מאוד.

איתן גינזבורג: הוא יכול לסמוך עליך שהוא לא יוחלף.

איתן גינזבורג: הסיפור הזה של ועדות משנה מאז ומעולם הוחרג מיושב-ראש הכנסת, מאז ומעולם, ואני מציע להשאיר את זה כך ולא לעשות פה שינויים של סדרי בראשית.

איתן גינזבורג: אני כן מציע לך מיקי להתייחס לדברים שאמר פה עודד פורר, זה נראה לי טיפה יותר מטריד מאשר כינוסה ועדת מודיעין בחוץ וביטחון.

מכלוף מיקי זוהר: אמרתי שאני לא פוסל את זה.

איתן גינזבורג: אתה רוצה לבטל את האפשרות?

איתן גינזבורג: זו הייתה בקשת יושב-ראש הכנסת וגם יושבי ראש של הוועדות השונות, בגלל זה אני שואל.

מכלוף מיקי זוהר: אני עדיין חושב שבשם האמירה שלנו ככנסת שאנחנו נותנים מסלול ירוק לנושאים שקשורים לקורונה, הסעיף הזה הוא סעיף לא רע בכלל, למרות שעודד מתנגד אליו, אני לא כל כך מבין את החשש, אבל אני לא רואה שמשהו בכנסת יעבור, אם לא תהיה פה הסכמה.

עודד פורר: על אחת כמה וכמה, מיקי.

עודד פורר: כשאתה צריך לגייס קולות, נניח שיש התנגדות ונניח שאתה רוצה לעשות גיוס, אתה עושה גיוס ביום שהכנסת בפגרת בחירות באותה מידה שאתה עושה גיוס היום?

עודד פורר: אתה יודע שלא, ואתה יודע שזה הרבה יותר קשה, ולכן נדרשת ההסכמה בוועדת ההסכמות של יו"ר הקואליציה ויו"ר האופוזיציה, כדי ששני הצדדים יגידו: חברים, אנחנו יוצאים למערכת הזאת, ההוא יגיד: אני צריך יום, ההוא יגיד: אני צריך יומיים.

עודד פורר: לא צריכה להיות הסכמה על העניין עצמו.

עודד פורר: אין מחלוקת שהעניין יבוא לדיון.

עודד פורר: לפי הנוסח הכתוב פה, העניין יכול לבוא לדיון בעוד שעה.

מכלוף מיקי זוהר: אולי הייתי מחריג את זה באופן כזה שאומר - -

עודד פורר: לא צריך להחריג, תאמין לי.

מכלוף מיקי זוהר: - - שאם רוצים לכנס בנושא הקורונה, על מנת לקבל מועד קרוב, צריך את אישור ועדת ההסכמות, אחרת צריך התראה נניח של ארבעה ימים מראש.

עודד פורר: בשביל מה?

עודד פורר: אתה תקבל גם ככה את זה וגם את זה.

מכלוף מיקי זוהר: אני חושב שזה נושא, שחשוב שהכנסת תראה שהיא נותנת מסלול ירוק, פותחת את השערים שלה בענייני קורונה ולא מעכבת נושאים כאלה ואחרים.

מכלוף מיקי זוהר: יש לזה משמעות ציבורית בעיניי.

מכלוף מיקי זוהר: איתן, אני קובע סייע שאומר שהוועדה יכולה להתכנס פחות מארבעה ימים ממועד הבקשה, רק באישור ועדת ההסכמות.

מכלוף מיקי זוהר: אני מדבר על סעיף (א) - -

עודד פורר: ואם היומיים האלה ייפלו בדיוק - - -

מכלוף מיקי זוהר: - - נושאי קורונה לא באופן מידי, אלא אם ועדת ההסכמות אישרה את זה.

איתן גינזבורג: אתה רוצה עכשיו להחיל בנושאי קורונה את כל הסיפור של ועדת ההסכמות על כל הוועדות?

מכלוף מיקי זוהר: עודד אומר שהוא מוטרד שיתכנסו דיונים מרגע לרגע בלי היערכות מוקדמת.

מכלוף מיקי זוהר: אני אומר שכל נושא דיוני הקורונה - - -

איתן גינזבורג: הוא מעלה שתי סוגיות, או אתה מעלה.

איתן גינזבורג: הוא מדבר על עצם קיום הוועדה בלי אישור ועדת הסכמות.

איתן גינזבורג: אתה אומר שיש סוגיה שמדברת על מתי מזמנים את הוועדה.

איתן גינזבורג: אלה שתי סוגיות נפרדות.

אופיר כץ: איתן, הבעיה השנייה היא נגזרת של הבעיה הראשונה.

איתן גינזבורג: לא, אתה שואל על עצם קיום הוועדה, והוא רוצה את הסכמת הוועדות.

אופיר כץ: לא, הבעיה השנייה נגזרת של הבעיה הראשונה.

איתן גינזבורג: רק על המועדים?

איתן גינזבורג: להשאיר את זה ככה - - -

אופיר כץ: יומיים, לא ארבעה.

עודד פורר: שבוע.

מכלוף מיקי זוהר: בוא תקבע שהדיונים בוועדות בנושאי קורונה יהיו בארבעה ימים, אבל באישור ועדת ההסכמות אפשר יהיה להקדים את המועדים.

עודד פורר: שבוע.

איתן גינזבורג: בכל מקרה ליושב-ראש יש זמן לקצר.

שגית אפיק: הוא אומר לך עצם הדיון - - -

איתן גינזבורג: ליושב-ראש הכנסת יש סמכות לקצר את המועדים של ארבעה ושלושה ימים, יש לו סמכות, לא צריך ועדת הסכמות בשביל זה.

מכלוף מיקי זוהר: עודד אומר שהוא רוצה שהסמכות תהיה בידי ועדת ההסכמות.

ארבל אסטרחן: אבל הוא רצה שעצם הדיון יהיה כפוף - - -

עודד פורר: אני לא הבנתי, איזה סמכות יש ליושב-ראש הכנסת פה?

ארבל אסטרחן: לקצר את המועדים תמיד, את הארבעה ימים יש לו סמכות תמיד לקצר.

עודד פורר: איפה מופיעים הארבעה ימים?

ארבל אסטרחן: בסעיף 6.

מכלוף מיקי זוהר: אני מציע פה פשרה, שאומרת שכל דיון בנושא הקורונה, יוכל להתקיים - - -

עודד פורר: לא, אבל אלה הדיונים שאושרו.

עודד פורר: ליושב-ראש הכנסת יש אישור על דיונים שאושרו.

עודד פורר: פה את אומרת לי: לא צריך אישור לדיונים ויושב-ראש יוכל - - -

ארבל אסטרחן: לא, כתוב שלא צריך ארבעה ימים, ב-8(א) לא צריך את הארבעה ימים.

מכלוף מיקי זוהר: עודד, תקשיב לפשרה, אולי היא תמצא חן בעיניך.

מכלוף מיקי זוהר: אני אומר שאנחנו נקבע שדיונים בנושאי קורונה לא מצריכים את אישור ועדת ההסכמות, ואפשר לקיים אותם בהתראה של ארבעה ימים מראש.

ארבל אסטרחן: להוריד את הסיפא שאומרת שלא צריך את הארבעה ימים, להחזיר את הארבעה ימים.

מכלוף מיקי זוהר: צריך את הארבעה ימים, ולהוסיף סייג בסעיף הזה, שאם רוצים להקדים את הדיון לפני הארבעה ימים, צריך את אישור ועדת ההסכמות.

עודד פורר: במקום יו"ר הכנסת.

מכלוף מיקי זוהר: כדי שהאופוזיציה תוכל להתגייס.

איתן גינזבורג: לא, זה משנה את כל הרציונל של הפעילות.

ארבל אסטרחן: ארבעה ימים זה רציונל שונה.

איתן גינזבורג: אלה שני דברים שונים.

ירדנה מלר-הורוביץ: - - - צריך לדעת מזה שמקבלים פה החלטה.

עודד פורר: איתן, אני לא מבין ממה אתם מפחדים, מה כל כך מסובך?

עודד פורר: יש ועדת הסכמות – אני חוזר ואומר, זאת באמת ועדת הסכמות מאוד הגיונית.

עודד פורר: לכולנו ברור המצב בנושאים ביטחוניים כמו גם בנושאים בריאותיים.

עודד פורר: גם אף אחד לא יחפש באמצעות ביטול דיון או דחיית דיון, שמשהו לא יבוא לדיון והצבעה בכנסת.

עודד פורר: אנחנו גם בתקופה שבה הקואליציה והאופוזיציה פה לא הכי ברורים בתוך הבניין הזה.

מיכאל מלכיאלי: למה הכוונה?

עודד פורר: אתה יודע מצוין למה הכוונה.

עודד פורר: יש נציג של יו"ר האופוזיציה.

עודד פורר: אגב, מאיר כהן לא מהמפלגה שלי, אני לא בא לייצר למפלגה שלי איזושהי אג'נדה של וטו, אני אומר: יש פה שני נציגים, יש יו"ר קואליציה, יש נציג של יו"ר האופוזיציה, שניהם ביחד יחליטו, יעשו דיון מהיום למחר.

עודד פורר: במובן הזה אני סומך על האיזונים והבלמים דווקא בתקופה הזאת, ואני חושב שלא צריך לסבך את זה יותר מדי.

עודד פורר: תאמין לי שמאיר יאשר את זה בדיוק כמו שאתה תאשר גם מהיום למחר אם צריך.

עודד פורר: חבר'ה, מספיק.

ארבל אסטרחן: צריך לשים לב שההחרגה היא רק על דיוני חקיקה וחקיקת משנה, זאת אומרת: דיונים יזומים, דיוני פיקוח עדיין כפופים לוועדת ההסכמות.

עודד פורר: הניסיון עם הממשלה הזאת בשנה האחרונה הזאת לימד אותי, שהדברים שמגיעים לפה לא תמיד מה שהיא אומרת שהוא דחוף הוא בהכרח הכי דחוף, ולא בהכרח מה שהם רוצים להביא הוא הדבר שאני חושב שנכון להביא אותו מהיום למחר, מה לעשות?

בועז טופורובסקי: זה חייב להיות בהסכמות.

מכלוף מיקי זוהר: אני חוזר ואומר, אני מציע שבסיפא של סעיף (א), במקום "אף אם פחתה התקופה מהאמור בסעיף 6", ייכתב: לפחות ארבעה ימים לפני קיום הדיון, אלא בהינתן אישור ועדת ההסכמות לקיום דיון מוקדם יותר.

מכלוף מיקי זוהר: זאת דעתי, בסוף היא גם הגיונית, גם מאפשרת לאופוזיציה זמן ומרווח, אם וכאשר היא רוצה להתנגד לנושא מסוים שקשור בקורונה, ואם הכול מגיע בהסכמה, נוכל לקיים את הדיון באופן מידי בלי שום עיכוב ולא לחכות ארבעה ימים.

אוסנת הילה מארק: במה שמיקי אומר יש גם הרבה היגיון.

ארבל אסטרחן: זאת אומרת, במקום "ההזמנה תימסר...

ארבל אסטרחן: מוקדם ככל האפשר, אף אם פחתה", יחול הכלל הרגיל של ארבעה ימים, אבל הקיצור יכול להיעשות על ידי ועדת ההסכמות.

מכלוף מיקי זוהר: כן, זה הגיוני וזה סביר וזה גם הוגן.

איתן גינזבורג: מאיר, זה מקובל עליך?

מאיר כהן: אני בסדר עם זה.

ארבל אסטרחן: אבל יש פטור מוועדת הסכמות בעניינים האלה.

אוסנת הילה מארק: מאיר, אין בזה כלום.

מיכאל מלכיאלי: הוא אישר ואמר בסדר.

בועז טופורובסקי: איתן, אחרי שזה הוסכם, מה עם ועדת הכנסת?

בועז טופורובסקי: אני יודע פשוט מה קורה כאן, אתם תגידו לי: בואו עכשיו, בואו מחר בתשע בבוקר, בואו עוד מעט.

איתן גינזבורג: אז אנחנו לא נעשה את זה ככה, אנחנו עדיין בתקופת פגרה, אבל בכל הכנסות ועדת הכנסת הייתה מוחרגת מכל שאר הוועדות.

איתן גינזבורג: זאת ועדה שעוסקת בעניינים של הכנסת, והיא לא צריכה להיות כפופה לפעילות - - -

בועז טופורובסקי: נכון, אבל גם חברי הוועדה נמצאים עכשיו בבחירות.

מאיר כהן: אבל היה ייעוץ משפטי על כל - - -

איתן גינזבורג: נכון, אגב בעבר - - -

מאיר כהן: אני לא מוכן שיורידו את הייעוץ המשפטי.

מאיר כהן: אני לא מוכן שהוועדה תתכנס מעכשיו לעכשיו, בלי שתהיה חוות דעת משפטית.

איתן גינזבורג: בעבר כל בקשה, גם לוועדת הסכמות, לפני שהיא הגיעה לוועדת ההסכמות, עברה דרך הייעוץ המשפטי.

מאיר כהן: כן?

איתן גינזבורג: כן.

ירדנה מלר-הורוביץ: עברה - - - לשכת יושב-ראש.

איתן גינזבורג: המסמך הזה כמעט מועתק מפעמים קודמות.

בועז טופורובסקי: כמעט.

איתן גינזבורג: נכון, כי הקורונה לא הייתה בפעם הקודמת, וגם ועדת הכנסת מועתקת.

איתן גינזבורג: לכן אני משאיר את מה שהיה בעבר – גם ועדת הכנסת, גם ועדת החוץ והביטחון, וגם שאר הוועדות.

מכלוף מיקי זוהר: בסדר, יאללה.

מיכאל מלכיאלי: איתן, אני העליתי משהו, אתה הנהנת בראשך, אז אני רוצה שתתייחסו לזה.

מיכאל מלכיאלי: נקבעו כבר כמה דיונים בוועדת העורף, שנוכל לכנס אותה.

איתן גינזבורג: נמצא פה יושב-ראש הוועדה, אולי הוא ידבר.

ועדת החוץ והביטחון): רציתי להעיר הערה, שגם תניח את דעתו של מיקי.

ועדת החוץ והביטחון): אני מבין את הרגישות.

מכלוף מיקי זוהר: הסיבה לעצם היותך יושב-ראש ועדת החוץ והביטחון – תגיד: מיקי, הסיבה לעצם היותי יושב-ראש ועדת החוץ והביטחון.

עודד פורר: מיקי, אתה יכול לציין את הדיון שהיה בסן רמו.

עודד פורר: ..

ועדת החוץ והביטחון): בדיוק.

ועדת החוץ והביטחון): הדיונים של הוועדות האלה הם דיונים מסווגים, הם דיונים חשאיים, זאת אומרת הם לא דיונים פומביים, כך שהחשש המהותי הטבעי שיש פה, שיעשו בכנסת שימוש לצרכים כאלה ואחרים שהם בהסתכלות על מערכת הבחירות ולא בהסתכלות על עבודת הכנסת, הוא הכי נמוך כאן, הוא הכי לא קיים כאן, כי הדיון הוא דיון מסווג וחשאי, והכוונה היא לדברים שהם דחופים והם רלוונטיים, ולכן נדמה לי שהדיון פה הוא שונה לגמרי משאר הדיונים שהיו כאן

ועדת החוץ והביטחון): בשאר הסעיפים, והוא מאפשר באמת את אותו פיקוח על זרועות הביטחון, שהוא פיקוח מחויב המציאות היום יומית שלנו הביטחונית.

ועדת החוץ והביטחון): הוא לא יכול לאפשר לקחת עכשיו שלושה חודשים.

מיכאל מלכיאלי: מכיוון שנקבעו עוד כמה דיונים ויש מוזמנים, ביקשתי להכניס גם את זה לפה.

ארבל אסטרחן: זה לא נמנע, זה רק יחייב ועדת הסכמות.

מיכאל מלכיאלי: לא, בשביל מה?

מיכאל מלכיאלי: נחסוך - - -

ועדת החוץ והביטחון): אבל אני לא יודע כמה דיונים, אז - - -

איתן גינזבורג: יש ועדת הסכמות.

ארבל אסטרחן: ועדת הסכמות, באישור של יו"ר ועדת החוץ והביטחון, זה לא שאי אפשר יהיה לקיים דיונים.

ועדת החוץ והביטחון): מוכנות העורף זה דבר חשוב.

מאיר כהן: אני לא יודע על מה רבים כאן.

ועדת החוץ והביטחון): לא רבים, לא רבים.

איתן גינזבורג: אני מציע להשאיר את זה, ועדת ההסכמות תאשר לך התכנסות, תתכנסו, מה הבעיה?

מאיר כהן: לא תהיה שום בעיה.

מיכאל מלכיאלי: על מה אנחנו מצביעים?

איתן גינזבורג: אנחנו הצבענו על פשרת זוהר.

מיכאל מלכיאלי: תקבל את מה שאמרתי, יש פה תמימות דעים.

מיכאל מלכיאלי: הוועדה מסכימה עם מה שאמרתי, אין אחד שיתנגד לזה.

עודד פורר: ארבל, דיוני הוועדות ביום רביעי בבוקר מתקיימים כרגיל?

איתן גינזבורג: כן, עד שעה 11.

איתן גינזבורג: בכפוף לתיקונים שעשינו כאן, מי בעד - -

ארבל אסטרחן: איזה תיקונים?

ארבל אסטרחן: רק התיקון של חבר הכנסת זוהר, רק לעניין סעיף 8(א), ארבעה ימים וועדת הסכמות שיכולה לקצר את זה.

איתן גינזבורג: - - נכון, מי בעד הכללים?

איתן גינזבורג: מי נגד?

איתן גינזבורג: מי נמנע?

איתן גינזבורג: אושרו.

איתן גינזבורג: חברים, שתהיה לכולם פגרה נעימה.

איתן גינזבורג: אנחנו נקבע רביזיה בשעה שתיים וחצי.

איתן גינזבורג: הישיבה נעולה.